Ostavljeni
Ostavljeni je bosanskohercegovački film iz 2010. godine režisera Adisa Bakrača. Rađen je u hrvatsko-francusko-američkoj koprodukciji. Producirali su ga Almir Šahinović, Marie-Anne Coste i Page Ostrow. Scenarist je Zlatko Topčić. Njegov scenarij je privukao pažnju svjetskih producenata nakon pobjede na CineLink-u 2003. godine. Ostavljeni je priča o dječaku iz doma za nezbrinutu djecu koji pokušava saznati istinu o svom porijeklu. Kroz priču o dječaku Alenu film opisuje posljedice ratnog stradavanja te neizmjernu nepravdu koju je rat donio najbespomoćnijima, djeci. Svjetsku premijeru je imao na Međunarodnom filmskom festivalu u Karlovym Varyma 8. jula 2010. U Bosni i Hercegovini je prvi put prikazan 7. decembra iste godine. Američku premijeru imao je na Internacionalnom filmskom festivalu u Santa Barbari (Kalifornija) 2. februara 2011. Tony Grga, koji tumači trinaestogodišnjeg dječaka Alena, nagrađen je na Pulskom filmskom festivalu Zlatnom arenom za najbolju glavnu mušku ulogu.